Man-nofs miljun ewro li kienu jinħlew f’karti u postaġġ ser ikunu iffrankati kull sena hekk kif id-dipartiment tas-servizzi soċjali jibda jimplimenta l-istrateġija diġitali u jibda jipproċessa l-applikazzjonijiet għal benefiċċji soċjali on line. Sal-aħħar tas-sena id-dipartiment tas-servizzi soċjali se jibda joffri ħafna mis-servizzi tiegħu online bħal applikazzjonijiet għal benefiċċji tas-sigurtà soċjali. F’konferenza tal-aħbarijiet il-Ministru għas-Solidarjetà Soċjali Marie Louise Colerio Preca qalet li l-implimentazzjoni tal-istrateġija diġitali f’dawn l-oqsma se twassal biex ikunu ffrankati tal-anqas nofs miljun ewro fis-sena  fi spejjeż amministrattivi. Is-Segretarju Parlamentari Edward Zammit Lewis qal li l-miri tal-istrateġija diġitali se jintlaħqu b’mod prattiku u mhux jibqgħu biss fuq il-karta. Qal li l-kunċett ta’ digital government se jsarraf fi kwalità ta’ ħajja aħjar għaċ-ċittadini u se jnaqqas il-burokrazija li ddeskriva bħala l-akbar ostaklu fl-effiċjenza tal-operat tal-Gvern.